Diari Oficial de la Generalitat Valenciana


Sumari del DOGV 9216, del 16-11-2021 (2021/11879)

RESOLUCIÓ de 10 de setembre de 2021, de la Direcció General de Qualitat i Educació Ambiental, per la qual es formula un informe d'impacte ambiental. Expedient 34/6535-OER.
---------------------------------------------------------------------------------------------------------------------------------------------------------------------------

### Dades del document

Número de DOGV
:   9216

Data del DOGV
:   16-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11472


Data del document
:   10-09-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Dénia
    * impacte ambiental

RESOLUCIÓ de 10 de setembre de 2021, de la Direcció General de Qualitat i Educació Ambiental, per la qual es formula un informe d'impacte ambiental. Expedient 34/5608-WUL. [2021/11949]  
«Informe d'impacte ambiental:  
Expedient 34/3186-FQQ.  
Títol: ampliació d'una activitat de tractament de residus de construcció i demolició (RCD) i restes de poda.  
Promotor: Recogida Ecológica Jade, SL.  
Òrgan substantiu: Ajuntament de Dénia.  
Ref. òrgan substantiu: 3B51-5/2017.  
Localització: partida Madrigueres Sud, número 61, del terme municipal de Dénia (Alacant).  
NIMA: 1399154435.  
  
Antecedents.  
La mercantil Recogida Ecológica Jade, SL, disposa d'autorització ambiental integrada (d'ara en avant, AAI), mitjançant la Resolució de 9 de juliol de 2009, de la Direcció Territorial d'Alacant de la Consellería de Medi Ambient, Aigua, Urbanisme i Habitatge, per a una planta de valorització de residus de construcció i demolició en el terme municipal de Dénia, de manera que queda inscrita en el Registre general d'instal·lacions IPPC de la Comunitat Valenciana amb el número 415/AAI/CV.  
  
Modificació no substancial de l'AAI (consistent a incorporar a l'activitat un equip mòbil de trituració, per a tractar-hi residus vegetals amb codis LER 020103 i 020107), aprovada en data 5 de març de 2012, per la Direcció Territorial d'Alacant de la Consellería d'Infraestructures, Territori i Medi Ambient.  
Autorització en el Registre general de gestors autoritzats de residus de la Comunitat Valenciana per a les operacions següents:  
R5 Reciclatge o recuperació d'altres matèries inorgàniques, amb número 213/G04/CV - Tractament de residus no perillosos (d'ara en avant, RNP).  
R13 Emmagatzematge de residus en espera d'operacions entre R1 i R11, amb número 53/G05/CV - Emmagatzematge d'RNP.  
  
Descripció del projecte.  
L'objecte del projecte és obtindre la llicència ambiental, d'acord amb la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, per a ampliar una planta de valorització de residus de construcció i demolició (RCD) i restes de poda. La instal·lació té concedida l'AAI, però, atés que hi ha hagut una modificació de les característiques de l'activitat, passa a un règim d'intervenció administrativa ambiental inferior, tal com estableix la disposició addicional sisena (canvi de règim d'intervenció administrativa ambiental aplicable) de la llei esmentada.  
  
Es tracta d'una instal·lació existent i en funcionament, amb una superfície de 1.740 m², i una superfície construïda de 676 m² (nau industrial) dedicada a la gestió d'RNP. En la planta es fan operacions de recepció, classificació, emmagatzematge i valorització d'RCD mitjançant una trituradora mòbil, en l'interior de la nau industrial, i, mitjançant l'ampliació proposada, s'incorpora en la instal·lació un nou procés productiu i un increment de superfície.  
El certificat de compatibilitat urbanística, emés l'1 de març de 2019, exposa que l'activitat és compatible amb les determinacions del planejament urbanístic quant al seu ús.  
Les modificacions plantejades per la mercantil són:  
1. Ampliació de la superfície exterior destinada a l'activitat, per a albergar-hi noves instal·lacions i processos. S'amplien 1.331 m² a l'oest de la nau industrial actual, i el sòl d'aquesta zona exterior serà d'aglomerat asfàltic. En aquesta zona es recullen restes vegetals, es fa una trituració primària prèvia al seu cribratge, i s'hi incorpora una instal·lació fixa de cribratge mecanitzat dels residus vegetals, sota una coberta (zona ensostrada i tancament en tres dels seus costats). En aquesta zona exterior es disposa de huit sitges d'emmagatzematge temporal de restes vegetals i RCD nets (terres, rajoles, pedres, etc.) de parets de blocs de formigó de dos metres d'altura, sis sitges estan destinades a la recollida d'RCD i dues sitges més grans estan destinades a la recollida de residus vegetals cribrats.  
2. En l'interior de la nau industrial s'ha ubicat una nova instal·lació fixa de trituració secundària de residus vegetals, que té per objecte obtindre un residu vegetal més fi.  
La superfície total de la instal·lació és de 3.071 m² i disposa d'una tanca perimetral de panells prefabricats de formigó fins a una altura mínima de 2,5 m.  
Actualment, es trituren els residus vegetals autoritzats (LER 020103 i 020107). El procés industrial que té autoritzat en l'AAI, amb una capacitat màxima de 45.000 t/any, s'inicia amb l'entrada de residus a la zona de recollida en l'interior de la nau industrial. En l'interior de la nau hi ha una zona per a emmagatzemar RCD nets, una altra per a contenidors i una altra d'RCD mesclats (LER 170904), de manera que passen prèviament per una caseta de control del material, entren i fan un control visual i un registre dels residus admesos. Es procedeix al pretractament a través d'un procés de neteja manual i separació de materials més voluminosos (cartó, plàstic, metalls, fusta, etc.), que es recolliran en contenidors i posteriorment seran retirats pel gestor autoritzat. En aquest procés de separació hi ha la possibilitat que apareguen puntualment residus perillosos mesclats amb els RCD, per la qual cosa es disposa d'un contenidor en l'interior de la nau, i els residus s'emmagatzemen d'acord amb la seua naturalesa i es retiren pel gestor autoritzat.  
  
Amb la modificació plantejada, la nau industrial disposa de les zones següents:  
1. Descàrrega i separació inicial d'RCD mesclat i zona de recollida de contenidors.  
2. Trituració d'RCD nets, per a utilitzar-los en obres de rebliment.  
  
3. Trituració secundària de restes vegetals de la fracció > 30 mm procedent de la instal·lació de cribratge realitzat en la zona exterior i ensostrada (objecte de l'ampliació de l'activitat); es destina a aquesta operació una superfície de 115 m².  
La nau industrial disposa de sòl de formigó impermeabilitzat i està dotada d'un pendent cap a la zona de recollida de possibles lixiviats, que consisteix en una reixeta connectada a una arqueta estanca. Es disposa d'un sistema de polvorització d'aigua ubicada en la zona alta de la nau, d'accionament manual i en fases, que permet reduir les emissions de material pulverulent produït en la manipulació dels residus.  
  
L'equip de trituració està dotat d'un separador magnètic que garanteix la retirada dels possibles fèrrics que puga contindre el residu, així com d'un sistema de polvorització d'aigua per a reduir les emissions a l'atmosfera.  
Els residus procedeixen majoritàriament d'obres de construcció i, quant als residus de tipus vegetal, procedeixen fonamentalment de treballs de jardineria.  
Procés productiu de l'ampliació proposada:  
Juntament amb el procés de tractament d'RCD, es fa un tractament als residus vegetals, que es reben en contenidors i s'emmagatzemen i es trituren per a reduir-ne el volum, i es retiren pel gestor autoritzat. Es tracta dels residus següents: residus de teixits de vegetals (02 01 03) i residus de silvicultura (02 01 07). El procés que es realitza comença amb l'abocament del contingut dels camions que arriben a la instal·lació en la superfície de recepció de residus vegetals en l'exterior de superfície de 420 m² i tractada amb aglomerat asfàltic. El residu verd passa a la trituradora mòbil, que serà alimentada per una pala carregadora, i quedarà triturat (trituració primària), amb una reducció de volum, a l'espera del procés de cribratge. El procés de cribratge (objecte d'ampliació de l'activitat) es fa en la instal·lació exterior, ubicada sota una coberta (zona ensostrada), de 244 m² de superfície. En aquesta zona s'emmagatzemen temporalment les restes vegetals cribrades, una part la retira el gestor autoritzat i una altra es condueix a la instal·lació de trituració secundària de l'activitat.  
  
Els residus passen, a través d'un alimentador de làmines, fins al garbell rotatiu, on els residus són cribrats en les fraccions següents: fracció 1 (grandària 0-10 mm), fracció 2 (grandària 10-20 mm), fracció 3 (grandària 20-30 mm) i fracció 4 (grandària > 30 mm), aquesta última constitueix la fracció de rebuig i queda recollida, a l'espera de ser conduïda a la instal·lació de trituració secundària o refinació, ubicada en l'interior de la nau industrial (objecte de la modificació de l'activitat). Les fraccions 1 a 3 són destinades al gestor autoritzat.  
El garbell disposa d'un separador magnètic fix que reté les restes metàl·liques que puga contindre el residu vegetal, i periòdicament es retiren i es depositen en contenidors.  
La capacitat de tractament de la planta és de 23.000 t/any, la capacitat de tractament de l'operació R5 (reciclatge o recuperació d'altres matèries inorgàniques) és de 6.000 t/any, i l'operació R12, de 17.000 t/any.  
Es manté el procés autoritzat de valoració R5 per als RCD petris nets, i s'amplia a una nova operació R12.  
L'operació R12 (intercanvi de residus per a sotmetre'ls a qualssevol de les operacions enumerades entre l'R1 i l'R11: es fa la classificació, la trituració, el condicionament, el reenvasament i la separació).  
1. Operació de trituració i condicionament, amb una capacitat de tractament de 6.000 t/any.  
2. Operació de reenvasament, amb una capacitat de tractament de 3.000 t/any.  
3. Operació de classificació i separació, amb una capacitat de tractament de 8.000 t/any.  
La maquinària utilitzada per a l'execució correcta de l'activitat és: un equip mòbil de trituració, una instal·lació de cribratge de residus vegetals prèviament triturats, una instal·lació de trituració secundària de residus vegetals prèviament cribrats, una bàscula de pesatge i una pala carregadora.  
Es disposa de les infraestructures necessàries per al funcionament correcte de la planta. L'aigua procedeix de la xarxa d'abastiment del polígon industrial; la instal·lació de la neteja està dins d'una caseta prefabricada que conté, a més, les oficines; l'abocament d'aigües sanitàries es fa a la xarxa de clavegueram del polígon, i les aigües pluvials caigudes sobre la zona exterior no coberta desemboquen en la xarxa de clavegueram dels vials del polígon industrial ubicats al nord de la planta.  
  
  
Tramitació administrativa  
En data 25 d'abril de 2019 va tindre entrada en el Servei d'Avaluació d'Impacte Ambiental (òrgan ambiental) un ofici de l'Ajuntament de Dénia (òrgan substantiu) perquè es procedisca a la tramitació de l'avaluació d'impacte ambiental corresponent, amb caràcter previ a la concessió de la llicència ambiental. Es remet un expedient compost per la sol·licitud de l'inici de l'avaluació d'impacte ambiental simplificada i el document ambiental.  
El 9 de març de 2020, l'òrgan ambiental va remetre l'informe a l'òrgan substantiu, amb una còpia al promotor, en el qual indicava la necessitat d'aportar la documentació addicional per a esmenar la documentació aportada i completar l'expedient.  
El 16 d'octubre de 2020, l'òrgan substantiu remet la documentació aportada pel promotor i la documentació complementària, que consta d'un certificat de compatibilitat urbanística, un projecte de llicència ambiental, un estudi acústic, un informe preliminar del sòl i un resum no tècnic.  
  
Consideracions ambientals.  
A partir de la documentació tramitada, de l'anàlisi efectuada, així com de la consideració dels criteris de l'annex III de la Llei 21/2013, de 9 de desembre, d'avaluació ambiental, resulta el següent:  
  
a) Característiques del projecte:  
Grandària del projecte:  
L'entorn immediat de la instal·lació està compost per edificacions tipus industrial i la planta està allunyada de nucli urbans residencials i a menys de 500 metres d'habitatges dispersos. La planta disposa de bons accessos, al nord de la instal·lació hi ha la CV-725 i el barranc del Regacho. Prop de l'emplaçament hi ha parcel·les de cultiu.  
  
Contaminació:  
Les afeccions principals associades a l'activitat són les següents:  
  
Emissions de pols  
La producció i la dispersió de pols s'origina en el procés de trituració, el procés de cribratge, la càrrega i la descàrrega de residus en camions i la circulació de camions en la planta. Les mesures preventives i correctores proposades són:  
Es disposa d'un sistema d'aspersió per aigua (xarxa de reg-polvorització), per a assentar la pols en les zones d'emmagatzematge i tractament de residus (tant en l'interior de la nau industrial com en la zona exterior).  
La nau industrial disposa d'un extractor en la part superior, que està dotat de filtre per a reduir les emissions a l'exterior. Aquest filtre es netejarà periòdicament per a mantindre'n l'eficàcia.  
Durant la trituració primària i el cribratge dels residus de tipus vegetal (restes de poda) es pot produir una emissió reduïda de partícules (tipus encenalls o serradura), que es mitigarà amb el reg per aspersió, i la instal·lació de cribratge s'ubica sota una coberta amb tancaments que permeten limitar al màxim la possible acció del vent. Així mateix, la zona disposa d'un sistema de polvorització que actua en cas necessari, per a assentar-hi les partícules humitejant lleugerament el residu.  
Els camions van coberts i tancats per a evitar vessaments i sobreeiximents  
La documentació aportada indica que s'hauran de prendre mostres de partícules PM10, tal com estableix la legislació vigent, en els punts més significatius de la instal·lació, i es comprovarà que aquestes no superen els valors límit.  
A més, s'hi indica que s'utilitzaran tractaments desodoritzadors en el cas que es produïsquen males olors.  
Afecció al sòl i a l'aigua  
La zona exterior està tractada amb aglomerat asfàltic. Durant el funcionament de l'activitat no es generaran aigües residuals, excepte les que procedisquen dels lavabos de les oficines, que s'abocaran directament al clavegueram.  
Es disposa, en la nau industrial, d'una reixeta i una arqueta de registre estanca (sense connexió amb el clavegueram), que recollirà les possibles aigües que es generen en el procés de polvorització dels RCD, per a assentar-hi les emissions de pols.  
Afecció a la legionel·losi  
Es presenta com a focus probables a aquesta afecció el sistema de reg per aspersió d'aigua, per a assentar-hi l'emissió de partícules procedents dels residus admesos en la instal·lació; en aquest cas, es pot aplicar la normativa de prevenció i control de la legionel·losi (Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i el control de la legionel·losi).  
La documentació aportada no preveu realitzar programes de manteniment en el cas que s'aplique la legislació esmentada.  
El pla de vigilància ambiental preveu inspeccions setmanals i mensuals de l'emissió de pols i partícules. Mensualment es faran inspeccions visuals periòdiques dels sistemes de polvorització d'aigua, se'n comprovarà el funcionament correcte i el rendiment i se'n procedirà a la neteja i/o la reparació, en cas de detectar-se un funcionament anòmal. També preveu fer mesuraments mitjançant un sonòmetre en l'entorn de la planta.  
b) Ubicació del projecte:  
La instal·lació s'ubica en una zona pròxima a infraestructures existents i allunyada de nuclis urbans.  
Es troba en la zonificació del pla d'ordenació dels recursos naturals del Montgó: àrees urbanes i urbanitzables. La zona més pròxima protegida (Parc Natural del Montgó) està al sud de la instal·lació a menys de 2 km i a menys de 3 km a l'est hi ha la Reserva (Marina) Natural del Cap de Sant Antoni.  
Segons la cartografia i la normativa del PATFOR de la Comunitat Valenciana, els terrenys no són forestals.  
Segons el pla vigent d'acció territorial de caràcter sectorial sobre el risc d'inundació de la Comunitat Valenciana (PATRICOVA), la parcel·la no està afectada per risc d'inundació.  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix cap avaluació d'impacte ambiental ordinària.  
  
Consideracions jurídiques.  
El projecte examinat constitueix un supòsit d'avaluació d'impacte ambiental simplificada, d'acord amb l'annex II, grup 9 (altres projectes), apartat b (instal·lacions d'eliminació o valorització de residus no incloses en l'annex I que no es desenvolupen en l'interior d'una nau en un polígon industrial, o amb qualsevol capacitat, si l'activitat es realitza en l'exterior o fora de zones industrials), de la Llei 21/2013, de 9 de desembre, d'avaluació ambiental.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol II, del títol II de la Llei 21/2013, de 9 de desembre, d'avaluació ambiental.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Consellería d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estime que el projecte «Ampliació d'una activitat de tractament de residus de construcció i demolició (RCD) i restes de poda», promogut per Recogida Ecológica Jade, SL, siti en la partida Madrigueres Sud, número 61, del terme municipal de Dénia (Alacant), sense perjudici de l'obtenció prèvia de les autoritzacions sectorials que se li apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental i als termes d'aquest informe, en particular:  
1. Pel que fa a la llista definitiva de residus admissibles, quedarà limitada per l'abast de l'autorització sectorial, entre els que propose el promotor, segons la documentació aportada a aquest òrgan. S'hi podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental, d'acord amb la legislació sectorial vigent.  
2. A la posada en marxa de l'ampliació de l'activitat, i almenys cada cinc anys, el titular haurà de dur a terme un control de les emissions acústiques i dels nivells de recepció en l'entorn, mitjançant la realització d'auditories acústiques. Aquestes es faran amb l'activitat en funcionament i per una ECMCA, i farà constar els resultats en un llibre de control que estarà a disposició de les administracions competents. En cas de superar els nivells sonors permesos per la llei, s'hi aplicaran les mesures correctores pertinents, i s'efectuarà, a continuació, una nova auditoria acústica per a comprovar-ne l'eficàcia.  
3. S'establirà un programa de vigilància ambiental a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. D'aquest programa es portarà un registre documentat que inclourà el resultat dels controls i els autocontrols periòdics legalment exigibles. Així mateix, inclourà el control documental de la recepció i el lliurament dels residus. La documentació haurà d'estar a la disposició de les autoritats competents.  
Quant a l'aplicació, la normativa per a la prevenció i el control de la legionel·losi, el programa de manteniment de les instal·lacions i els resultats dels controls realitzats per a garantir el compliment de les mesures establides en la normativa esmentada, s'incorporaran al programa de vigilància ambiental.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2103, de 9 de desembre.  
  
València, 10 de setembre de 2021.- El director general de Qualitat i Educació Ambiental: Joan Piquer Huerga»